กรุงไทยลุยขยับจัดแพ็กเกจขายประกัน
ธนาคารกรุงไทยจับมือประกันในเครือลุยแบงก์แอสชัวรันส์
11 ก.ค. 2555

ธนาคารกรุงไทยจับมือประกันในเครือลุยแบงก์แอสชัวรันส์
แหล่งข่าวจากธนาคารกรุงไทย เปิดเผยว่า ธนาคารได้ร่วมมือกับบริษัท ทิพยประกันภัย และบริษัท กรุงไทยพานิชประกันภัย เพื่อเปิดตัวกรมธรรม์ใหม่ “เคทีบี รถยนต์” และ “เคทีบี บ้านมั่นใจ” สำหรับขายผ่านสาขาธนาคารกรุงไทยเท่านั้น
กรมธรรม์ใหม่นี้ จะให้ความสำคัญเกี่ยวกับความคุ้มครองที่เกิดขึ้นจากภัยน้ำท่วมเป็นหลัก โดยในส่วนของประกันภัยรถยนต์นั้น จะเป็นประกันชั้น 2 บวก และชั้น 3 บวกที่ให้ความคุ้มครองเรื่องภัยน้ำท่วมด้วย โดยค่าเบี้ย 7,400 บาท ให้ความคุ้มครองน้ำท่วมไม่เกิน 5 หมื่นบาท และค่าเบี้ย 8,600 บาท ให้ความคุ้มครองน้ำท่วมไม่เกิน 1 แสนบาท 
สำหรับประกันภัยบ้านนั้น จะให้ความคุ้มครองเฉพาะทรัพย์สินภายในบ้านที่เกิดความเสียหายหรือสูญหาย ทั้งเรื่องของอัคคีภัย ภัยธรรมชาติ โจรกรรม ความรับผิดชอบต่อบุคคลภายนอก รวมถึงโบราณวัตถุ และศิลปวัตถุ โดยค่าเบี้ยเริ่มที่ 1,700 บาท กับทุนประกัน 2 แสนบาท และสูงสุดที่ 1 ล้านบาท ซึ่งธนาคารจะเป็นผู้สุ่มเลือกบริษัทประกันให้กับลูกค้า หรือลูกค้าสามารถเลือกบริษัทประกันเองก็ได้